યોગર્ટ બેક્ટેરિયલ કલ્ચરથી બનતું હોવાથી નેચરલી જ પ્રોબાયોટિક હોય છે. પ્રોબાયોટિક એટલે આપણી પાચનવ્યવસ્થા માટે જરૃરી સારા બેક્ટેરિયાથી ભરપૂર. પ્રોબાયોટિક યોગર્ટમાં સારા બેક્ટેરિયા હોય છે જે આંતરડાની અંતઃત્વચા પરનું ઇરિટેશન ઘટાડી શકે છે. જ્યારે પેટમાં ખરાબ બેક્ટેરિયાનો ફેલાવો વધે છે ત્યારે ખોરાકમાંથી પોષકતત્વોને એબ્સોર્બ થવામાં અવરોધ ઊભો કરે છે. આ બેક્ટેરિયા આંતરડાની અંતઃત્વચામાં ભળીને લોહીમાં ભળે છે અને રક્તવાહિનીઓને ઇફેક્ટ કરે છે. પેટમાંના ખરાબ બેક્ટેરિયા લોહી વાટે શરીરમાં ફરીને કોઈ પણ ભાગમાં ઇન્ફ્લેમેશન પેદા કરી શકે છે. ખરાબ બેક્ટેરિયા મરે એ માટે પણ પેટમાં સારા બેક્ટેરિયા જવા જરૃરી છે. ભોજનની સાથે યોગર્ટ લેવાય તો પાચન સુધરે છે, પરંતુ એપેટાઇઝર તરીકે એટલે કે જમતાં પહેલાં ખાલી પેટે યોગર્ટ લેવાય તો તેનાથી જઠર અને આંતરડાની અંતઃત્વચા તૈયાર થઈ શકે છે. પ્રોબાયોટિકનો નેચરલ ખજાનો ખાલી પાચનતંત્રમાં જાય તો તેને અંતઃત્વચાના ડેમેજને સુધારવાનો સમય મળી રહે છે.